投龍寶室洞天過延慶觀訪王倅共父劍峰精舍
作者：程公許
朝代：宋

paragraphs: 璧簡薦寶室，襟裾馥旃檀。
眷言石交舊，可憚脚力酸。
層崖一劍裂，陰壑千古寒。
數椽棲泬寥，小樓面巑岏。
風穴激虎嘯，石洞掀龍蟠。
是日朔吹慘，舞空雪花漫。
開尊聊暖熱，芼蔬勸加餐。
心事喜我同，晤言藹清歡。
欲去有餘戀，小駐搜奇觀。
評畫過神品，誓鬼猶故壇。
君家古叢城，甲第十畝寬。
胡獨嗜幽寂，而樂茲考槃。
戍邱漸相迫，住山殊未安。
春風動倅馬，雲霄插雙翰。
儻念猿鶴怨，無多貪熱官。